De nordjyske vejkanter kan i år vise sig at blive Danmarks smukkeste. Her i foråret har LandboNord haft stor succes med at overtale landmændene til at forskønne naturen med farvestrålende såkaldte faunastriber. Noget man gør for blandt andet at rette op på erhvervets renommé. Landmand Michael Sørensen, fra Volstrup nær Sæby, er en af 55 lodsejere, som i foråret har takket ja til LandboNords tilbud om at få en maskinstation ud for at så en faunastribe. - Vores fuglebestand er gået tilbage. Jeg savner flere viber, lærker og agerhøns på markerne. Nu vil jeg give en hjælpende hånd til fuglene og naturen, siger landmand Michael Sørensen. Ud over at glæde vildtet, fugle og insekter så bliver faunastriben også en fryd for øjet. Et farvestrålende blomsterhav. - Blomsterne bliver både hvide, gule, røde og blå. Vi bruger en frøblanding, der både er visuel flot og gavner vildtet, fortæller Anders Lykke Karlsen fra ALK Maskinservice, der sår for landmændene. En hundrede-kroneseddel for hver 50 meter med såmaskinen - inklusiv frø. Det er prisen for at få vilde blomster. Samlet har de nordjyske landmænd bestilt 45 kilometer faunastriber hos LandboNord, der ikke lægger skjul på, at det her også handler om at forbedre landbrugets image. - Der har været så mange negative historier om landbruget. Nu har vi da noget positivt at fortælle, siger planteavlskonsulent Eske Harboe Høj Laursen fra Landbo Nord. Projektet med faunastriberne er noget Landbo Nord har fået op at stå i samarbejde interesseorganisationer for både ornitologer, biavlere og jægere. LandboNord har netop lukket for tilmeldinger for at få lavet en faunastribe. Målet er at få dobbelt så mange landmænd med næste forår. Anlæggelsen af en faunastribe går ikke ud over landmandens hektarstøtte.

Referat:
55 lodsejere i Nordjylland er her i foråret med til at forskønne naturen. De lader deres jorder tilså med blomster - uden at få noget udbytte og økonomisk ud af det.